DA Den Europæiske Unions Tidende CE 84/788

(2004/C 84 E/0885)

SKRIFTLIG FORESPØRGSEL E-0414/04

af Charles Tannock (PPE-DE) til Kommissionen

(17. februar 2004)

Om: Behandling af nordkoreanske flygtning i Folkerepublikken Kina

En gruppe på 12 nordkoreanske flygtninge er for nylig blevet arresteret af de kinesiske myndigheder i Beijing og Quindao (en havneby på østkysten, sydøst for Beijing). Hvis de bliver sendt tilbage til Nordkorea, vil de blive retsforfulgt, torteret, fængslet og oven i købet henrettet, fordi de har vovet at gå imod deres leder Kim Jung II.

Disse flygtninge bliver ofte hjulpet af kinesiske kristne, som risikerer deres egen frihed ved at prøve at hjælpe dem i sikkerhed.

I betragtning af at Kina har undertegnet FN's konvention om flygtninges retsstilling af 1951 og derfor er bundet af princippet om ikke at tilbagesende folk til et land, hvor de vil blive udsat for alvorlig forfølgelse, hvilket fremgår klart af de forfærdelige beretninger i den britiske presse om systematisk brug af gaskamre til at henrette mænd, kvinder og børn, vil Kommissionen da fordømme Nordkoreas åbenbare overtrædelse af dets internationale forpligtelser og fremføre, at en sådan adfærd ikke vil blive tålt?

Svar afgivet på Kommissionens vegne af Christopher Patten

(18. marts 2004)

Nordkorea er i øjeblikket en kilde til stor bekymring for det internationale samfund og herunder EU. Kommissionen har gennem forskellige kanaler mulighed for at møde repræsentanter for den nordkoreanske regering og forelægge sine bekymringer. Spørgsmål om menneskerettighedssituationen, herunder forholdene for de nordkoreanske flygtninge ved grænsen til Kina, bliver systematisk taget op i forbindelse med disse regelmæssige politiske kontakter, senest under en række formelle drøftelser, der blev afholdt i december 2003 i Pyongyang. Kommissionen har gentagne gange over for de nordkoreanske myndigheder udtrykt sin bekymring over landets behandling af disse flygtninge, når de af Kina er blevet sendt tilbage til Den Demokratiske Folkerepublik Nordkorea, og har insisteret på, at Nordkorea respekterer disse borgeres grundlæggende rettigheder.

EU har endvidere forelagt en resolution om menneskerettighedssituationen i Nordkorea for FN's Menneskerettighedskommission i 2003, som blev vedtaget den 16. april 2003, og har til hensigt at forelægge en ny resolution i 2004 for at understrege sin fortsatte bekymring.

EU fører en bilateral dialog om menneskerettighederne med Kina og har inden for disse rammer systematisk rejst spørgsmålet om de nordkoreanske flygtninge i Kina. EU's faste holdning har her været at opfordre de kinesiske myndigheder til at behandle dette spørgsmål på en moderat og konstruktiv måde og således anvende princippet om »non-refoulement« i overensstemmelse med Genève-konventionen af 1951 om flygtninge samt at give FN's Flygtningehøjkommissariat adgang til grænseområdet mellem Nordkorea og Kina. Under den sidste runde i dialogen om menneskerettigheder, der blev afholdt i Dublin den 26. og 27. februar 2004, har EU for ganske nylig igen understreget sin holdning over for de kinesiske myndigheder. EU-trojkaen foretog desuden den 18. februar 2004 en henvendelse til det kinesiske udenrigsministerium i anledning af fængslingen og tilbageholdelsen i Kina af nordkoreanske borgere, som havde forladt deres land, og indtrængende anmodede Kina om ikke at blive tvangsrepatrieret til Nordkorea.